एपी का तर्क है कि इस तस्वीर पर उसका कॉपीराइट है और टी शर्ट्स पर इसका इस्तेमाल किया जाना क़ानून का उल्लंघन है.दरअसल शेपर्ड फ़ेयरी नाम के एक कलाकार ने एपी की एक तस्वीर पर आधारित ‘द होप’ नाम की ओबामा की एक तस्वीर बनाई थी, जिसके बाद एजेंसी ने उनके ख़िलाफ क़ानूनी कार्रवाई की थी. लेकिन बाद में दोनों पक्षों में सुलह हो गई थी.शेपर्ड ने एपी की खिंची हुई ओबामा की जिस तस्वीर से छेड़छाड़ की थी, उसका इस्तेमाल कपड़ा बनाने और बेचने वाली कई कंपनियों ने किया है जिस पर एपी ने आपत्ति जताई है.जिन कंपनियों के ख़िलाफ क़ानूनी मामला दर्ज करने का फ़ैसला लिया गया है, उनमें कपड़े बेचने वाली जानी मानी कंपनियां  - 'अर्बन आउटफिट्टर्स', 'नॉर्डस्ट्रोम' और 'ज़ूमीज़' शामिल है.‘पत्रकारों की अवमानना’न्यूज़ एजेंसी ने इन कंपनियों पर उसे नुकसान पहुंचाने का मुक़दमा तो दायर किया है, लेकिन ये अभी मालूम नहीं हो पाया है कि इस मुक़दमें में कितने वित्तीय नुकसान का दावा किया गया है.एपी के एक प्रवक्ता का कहना है कि कंपनियों ने इस तस्वीर का इस्तेमाल कर पत्रकारों के काम का अवमूल्यन करने जैसा है.एक वक्तव्य जारी कर एपी के प्रवक्ता पॉल कौलफॉर्ड ने कहा, “जब ऐसी कंपनियों एपी को बिना क्रेडिट दिए उसकी तस्वीर का इस्तेमाल करती हैं, तो उससे एपी की पत्रकारिता की अवमानना होती है. ऐसा करना उन पत्रकारों की अवमानना है जो कभी कभी अपनी जान जोखिम में डाल कर ख़बर लाते हैं.”'नॉर्डस्ट्रोम' के प्रवक्ता ने एक वक्तव्य में कहा कि उनकी संस्था को इस मुक़दमे की जानकारी दी जा चुकी है. लेकिन एपी ने कहा कि दूसरी कंपनियों के प्रतिनिधियों से अभी कोई जवाब नहीं आया है.